Фэмке Боль

**Фэ́мке Боль** (; 23 лютага 2000 году) — нідэрляндзкая лёгкаатлетка, якая спэцыялізуецца на бегу на кароткія дыстанцыі і на бегу зь перашкодамі. Алімпійская чэмпіёнка 2024 году, а таксама чэмпіёнка сьвету па лёгкай атлетыцы як на адкрытым паветры, гэтак і ў памяшканьні.

## Кар’ера
### Пачатак
У дзяцінстве займалася дзюдо, але пасьля таго як некалькі разоў пашкодзіда руку, пераключылася на лёгкую атлетыку. Боль у 2015 годзе засяродзілася на дыстанцыі 400 мэтраў і пачала здабываць перамогі ў айчынных турнірах у розных узроставых групах. У 2016 годзе ейным трэнэрам стаў Брам Пэтэрс, а ейным бацькам давялося везьці яе на трэнаваньні ў Арнэм амаль штодня. Зь цягам часу спартоўка здабывала перамогі ня толькі ў родных Нідэрляндах, але і на міжнародных моладзевых турнірах. У 2019 годзе стала чэмпіёнкай краіны ў памяшканьні сярод дарослых.

### Першыя старты

Боль была вымушаная трэнавацца на гравійных дарогах у лясах і на травяністых палях, калі ў сакавіку 2020 году ўпершыню былі ўсталяваныя абмежаваньні праз пандэмію каранавірусу. Не зважаючы на гэта, у ліпені яна брала ўдзел у забегах Папэндале, дзе амаль на сэкунду пераўзвысіла нацыянальны рэкорд у бегу на 400 мэтраў зь перашкодамі ў 54,62 сэкунды, усталяваны Эстэр Гоосэнс у 1998 годзе. Праз два тыдні яна дасягнула часу ў 53,79 сэкундаў, то бок чацьвертага найхутчэйшага часу ў Эўропе сярод спартовак да 23 гадоў у гісторыі. У свой першы прафэсійны сэзон здабыла перамогі ўва ўсіх забегах з бар’ерамі цягам сэзону.

Бягуха пачала сваю кампанію без паразаў у памяшканьні 30 студзеня, перасягнуўшы свой папярэдні найлепшы паказьнік у бегу на 400 мэтраў больш чым на 1,5 сэкунды і зрынуўшы папярэдні рэкорд Нідэрляндаў на лёгкаатлетычных спаборніцтвах у Вене. Надалей, у Сусьветным туры спартоўка ставіла новыя рэкорды ў Мэцы (50,81 с) і Торуні (50,66 с). У Польшчы яна двойчы здабыла залатыя мэдалі, спачатку ў індывідуальным забегу, а потым у складзе зборнай на эстафэце 4×400 мэтраў з бар’ерамі. На адкладзеных летніх Алімпійскіх гульнях у Токіё ў ліпені і жніўні 2021 году Боль прабегла шэсьць забегаў на 400 мэтраў з бар’ерамі і бязь іх, у тым ліку тры эстафэты. У фінале бегу на 400 мэтраў з бар’ерамі нідэрляндка заняла трэцяе месца, атрымаўшы бронзавы мэдаль. Пасьля гульняў атлетка працягвала дамінаваць у забегах Дыямэнтавай лігі, здабыўшы перамогі на этапах у Лязане і Цюрыху.

### Тытулы чэмпіёнкі сьвету і Эўропы

Боль адкрыла сэзон 2022 году ў памяшканьні, вярнуўшыся ў францускі Мэц, дзе яна палепшыла свой папярэдні рэкорд на дыстанцыі 400 мэтраў (50,72 с), а таксама выйграла забег на 200 мэтраў з новым асабістым рэкордам (23,37 с). 27 лютага на чэмпіянаце Нідэрляндаў у памяшканьні яна палепшыла свой уласны нацыянальны рэкорд, паказаўшы час у 50,30 сэкундаў, што таксама было хутчэй, чым ейны найлепшы паказьнік на адкрытым паветры. 22-гадовая дзяўчына свой першы забег на адкрытым паветры зрабіла 31 траўня на спаборніцтвах у Остраве, дзе яна была найлепшай у сьвеце на дыстанцыі 300 мэтраў з бар’ерамі. Яна паказала час 36,86 сэкундаў, што было на 1,3 сэкунды хутчэй, чым папярэдні найлепшы вынік Зузаны Гэйнавай у 2013 годзе. Яна працягвала здабываць перамогі на этапах Дыямэнтавай лігі ў Рыме, Осьлё і Стакгольме. У ліпені на чэмпіянаце сьвету ў Юджыне Боль здабыла срэбраны мэдаль на дыстанцыі 400 мэтраў з бар’ерамі. У зьмяшанай эстафэце 4×400 мэтраў спартоўка, якая бегла на апошнім этапе ў фінале, заваявала яшчэ адзін срэбраны мэдаль, пры гэтым нідэрляндцы ўсталявалі нацыянальны рэкорд, але ўсяго на 0,08 сэкундаў саступілі ў барацьбе за золата бегунам і бягухам з Дамініканскай Рэспублікі. Пазьней яна зрабіла залаты хет-трык на чэмпіянаце Эўропы ў Мюнхэне, стаўшы першай спрынтэркай, якая перамагла на дыстанцыі 400 мэтраў на буйных чэмпіянатах як з бар’ерамі, гэтак у бегу бязь іх. У канцы сэзону Боль была названая найлепшай атлеткай Эўропы 2022 году.

У 2023 годзе, зноў спаборнічаючы ў Мэцы, яна ўсталявала новыя рэкорды Нідэрляндаў у памяшканьні як на дыстанцыі 200 мэтраў, гэтак і на 400 мэтрах. 19 лютага на чэмпіянаце Нідэрляндаў у памяшканьні ў Апэльдоорне яна скараціла рэкорд на 0,7 сэкундаў ад былога найлепшага паказьніку, усталяваўшы новы рэкорд на 49,26 сэкундах. Гэта быў адзін з самых трывалых рэкордаў сьвету, бо быў усталяваны яшчэ ў 1982 годзе чэхаславацкай бягухай Ярмілай Кратахвілавай. На чэмпіянаце Эўропы ў памяшканьні ў Стамбуле Боль абараніла свой тытул чэмпіёнкі, а таксама здабыла залаты мэдаль у жаночай эстафэце 4×400 мэтраў. Як і ў папярэдні сэзон нідэрляндка калекцыянавала перамогі на этапах Дыямэнтавай лігі. У жніўні на чэмпіянаце сьвету ў Будапэшце спартоўка павалілася ля фінішнай лініі за час зьмяшанай эстафэты 4×400 мэтраў, ня здолеўшы здабыць перамогу для сваёй зборнай. Аднак, у індывідуальным забегу яна здабыла перамогу на дыстанцыі 400 мэтраў зь перашкодамі, здолеўшы прабегчы за 51,70 сэкундаў. У жаночай эстафэце Боль і ейныя партнэркі здабылі перамогу. Паводле вынікаў сэзону нідэрляндка чарговы раз стала чэмпіёнкай Дыямэнтавай лігі ў сваёй улюбёнай дысцыпліне.

### Алімпійскі 2024 год

18 лютага 2024 году на чэмпіянаце Нідэрляндаў у памяшканьні ў Апэльдоорне абнавіла свой сусьветны рэкорд на дыстанцыі 400 мэтраў з вынікам 49,24 сэкундаў. На чэмпіянаце сьвету ў памяшканьні ў Глазга Боль здабыла залаты мэдаль у бегу на 400 мэтраў, палепшыўшы свой сусьветны рэкорд другі раз цягам году. Там жа бегла на апошнім этапе эстафэты 4×400 мэтраў і дапамагла зборнай выйграць залатыя мэдалі з нацыянальным рэкордам — 3:25,07. У чэрвені спартоўка дужылася ў трох дысцыплінах на чэмпіянаце Эўропы 2024 году ў Рыме, здабыўшы бронзавы мэдаль у зьмяшанай эстафэце 4×400. Таксама яна ўдала абараніла тытул у індывідуальным забегу на 400 мэтраў зь перашкодамі ды здабыла чарговае золата ў жаночай эстафэце.

3 жніўня 2024 году на летніх Алімпійскіх гульнях у Парыжы на стадыёне Стад дэ Франс яна бегла на апошнім этапе зьмяшанай эстафэты 4×400 мэтраў. У пачатку свайго этапу Боль не ўваходзіла ў тройку лідэраў, аднак здолела апярэдзіць усіх суперніцаў і фінішавала першай. 8 жніўня ў індывідульаным бегу на 400 мэтраў з бар’ерамі яна была трэцяй, а праз два дні ў жаночай эстафэце 4×400 мэтраў фінішавала другой, але ўсталяваўшы нацыянальны рэкорд. 13 жніўня Боль атрымала ордэн Аранскіх-Насаў як залатая прызэрка Алімпійскіх гульняў. У жніўні пасьля Алімпіяды спартоўка здабыла перамогі на этапах Дыямэнтавай лігі ў Лязане і Хожаве.

### Далейшая кар’ера
У студзені Боль абвесьціла, што ня будзе браць удзел у індывідуальных спаборніцтвах у памяшканьні 2025 году, а будзе выступаць толькі ў эстафэтах, узяўшы перамогу ў некаторых зь іх. 25 траўня спартоўка пачала свой сэзон на адкрытым паветры зь бегу на 400 мэтраў з бар’ерамі на спаборніцтвах Дыямэнтавай лігі ў Рабаце, дзе ўсталявала новы рэкорд спаборніцтваў — 52,46 сэкундаў. Ужо менш чым празь месяц яна абнавіла рэкорд, прабегшы з часам 52,11 сэкунды на этапе лігі ў Стакгольме. Цягам сэзону яна здабывала перамогі ў бегу на 400 мэтраў зь перашкодамі ў Будапэшце, Хожаве і Цюрыху, зноў стаўшы пераможцай лігі ў гэтай дысцыпліне. У верасьні таго ж году на чэмпіянаце сьвету Боль абараніла тытул чэмпіёнкі ў памянёнай дысцыпліне.

## Крыніцы

## Вонкавыя спасылкі
* 
* 

Катэгорыя:Нідэрляндзкія спрынтаркі
Катэгорыя:Нідэрляндзкія бягухі зь перашкодамі
Катэгорыя:Лёгкаатлеты і лёгкаатлеткі на летніх Алімпійскіх гульнях 2020 году
Катэгорыя:Лёгкаатлеты і лёгкаатлеткі на летніх Алімпійскіх гульнях 2024 году
Катэгорыя:Прызэры летніх Алімпійскіх гульняў 2020 году
Катэгорыя:Прызэры летніх Алімпійскіх гульняў 2024 году
Катэгорыя:Чэмпіёны летніх Алімпійскіх гульняў 2024 году